Diari Oficial de la Generalitat Valenciana


Sumari del DOGV 9874, del 19-06-2024 (2024/5783)

RESOLUCIÓ de 13 de juny de 2024, de la conselleria d'Educació, Universitats i Ocupació per la qual es concedix, en 2024, una ajuda a la xarxa d'universitats valencianes per al foment de la investigació, el desenvolupament i la innovació (RUVID) per a la IV convocatòria dels premis sapiència: premis a projectes d'investigació de jóvens estudiants de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9874

Data del DOGV
:   19-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5783


Data del document
:   13-06-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació

RESOLUCIÓ de 13 de juny de 2024, de la conselleria d'Educació, Universitats i Ocupació per la qual es concedix, en 2024, una ajuda a la xarxa d'universitats valencianes per al foment de la investigació, el desenvolupament i la innovació (RUVID) per a la IV convocatòria dels premis sapiència: premis a projectes d'investigació de jóvens estudiants de la Comunitat Valenciana. [2024/5783]  
  
Antecedents  
  
L'article 49.1.7a de l'Estatut d'Autonomia de la Comunitat Valenciana atribuïx a la Generalitat la competència exclusiva en matèria de foment i desenvolupament, en el marc de la seua política cientificotecnològica, de l'R+D+I.  
La Conselleria d'Educació, Universitats i Ocupació té assignades les competències en matèria d'universitats, ciència i investigació, en virtut del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions (DOGV núm. 9643, de 19.07.2023).  
La Conselleria d'Educació, Universitats i Ocupació és conscient de la necessitat de valorar entre la ciutadania la transcendència de l'R+D per a afrontar els reptes socials i econòmics. Un bon instrument per a fer-ho és fomentar en les etapes prèvies a la universitat el pensament crític i despertar vocacions investigadores.  
La Xarxa d'Universitats Valencianes per al foment de la Investigació, el Desenvolupament i la Innovació (en avant, RUVID) d'acord amb el que establixen els seus estatuts, és una associació sense ànim de lucre que té com a missió el foment de la investigació científica, el desenvolupament tecnològic i la innovació en la totalitat de camps disciplinaris en els quals desenvolupen la seua activitat els seus socis.  
Per a això RUVID es constituïx com a agent actiu en el camp de l'R+D+I i com a interlocutor vàlid coordinat davant de les administracions públiques i altres col·lectius del Sistema Regional, Nacional i Europeu d'Innovació, amb l'objectiu de promoure línies de cooperació per al desenvolupament de la innovació tecnològica i enfortir el paper de les  
universitats valencianes com a agents del sistema ciència-tecnologia-empresa.  
En este sentit, RUVID està impulsant la quarta convocatòria dels Premis Sapiència, premis a projectes d'investigació, destinada a premiar treballs rellevants d'investigació científica o tecnològica realitzats pels alumnes, mitjançant el lliurament de diferents premis per un import total de 70.500 euros. Per a seleccionar els premiats i a fi de visibilitzar els diferents treballs presentats, RUVID celebrarà un congrés en què es presentaran els millors treballs realitzats pels alumnes, amb un debat entre les millors propostes per a decidir els diferents premis.  
  
La Llei 8/2023, de 27 de desembre, de pressupostos de la Generalitat per a l'exercici 2024, en l'annex de transferències capital del programa pressupostari 542C00, Investigació, desenvolupament tecnològic i innovació (R+D+I), inclou crèdit adequat i suficient, en la línia S0823, Premi Sapiència: premis a projectes d'investigació de jóvens estudiants de la Comunitat Valenciana, per a atendre la concessió d'una ajuda a este efecte a RUVID, per un import de 125.000,00 euros.  
En virtut de tot això, es tracta d'un dels supòsits de concessió directa a l'empara de l'article 22.2.a de la Llei 38/2003, de 17 de novembre, general de subvencions, i de l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Així mateix, seran aplicables els articles 159 a 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Igualment, es podrà aplicar el que disposen els articles 47 a 53 de la Llei 40/2015, d'1 d'octubre, de règim jurídic del sector públic.  
  
Esta línia de subvenció s'ajusta als objectius d'estabilitat als quals fa referència l'article 27 de la Llei 1/2015, de 6 de febrer, de la Generalitat, d'hisenda pública, i forma part de l'objectiu estratègic 6 de la Direcció General de Ciència i Investigació del Pla estratègic de subvencions de la Conselleria d'Educació, Universitats i Ocupació 2024-2027, aprovat per la Resolució de 28 de gener de 2024 de la Subsecretaria de la Conselleria d'Educació, Universitats i Ocupació (DOGV de 6.02.2024).  
  
De conformitat amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no és obligatòria la notificació ni la comunicació d'esta ajuda perquè no li resulta aplicable l'article 107.1 del Tractat de funcionament de la Unió Europea, ja que l'entitat beneficiària de la subvenció és una associació sense ànim de lucre, i atenent la naturalesa de les activitats finançades amb esta subvenció, que són de promoció de la investigació de caràcter no econòmic i que no consistixen en l'oferta de béns i/o servicis en un determinat mercat, per la qual cosa esta subvenció no suposa distorsió de la competència en el mercat interior europeu.  
  
En virtut del que s'ha exposat i de conformitat amb l'article 160.4.d de la Llei 1/2015, de 6 de febrer, d'hisenda pública, del sector públic instrumental i de subvencions, resolc:  
  
Primer. Objectiu i finalitat  
1. L'objectiu d'esta resolució és concedir una subvenció a RUVID per a la V convocatòria dels Premis Sapiència, premis a projectes d'investigació de jóvens estudiants de la Comunitat Valenciana, que organitzarà i executarà esta entitat durant el 2024.  
  
2. La finalitat de la subvenció és finançar una convocatòria per a premiar els treballs d'investigació realitzats per jóvens estudiants de Secundària, Batxillerat i cicles formatius de grau mitjà de la Comunitat Valenciana, a fi d'estimular vocacions científiques i fomentar la incorporació de la investigació en la pràctica dels centres docents i contribuir al finançament de la dotació dels premis, així com dels gastos ocasionats per l'organització d'estos.  
  
Segon. Beneficiari  
El beneficiari de la subvenció és RUVID, entitat amb CIF J40235513 i domicili social al camí de Vera, s/n, València.  
  
Tercer. Quantia de la subvenció i crèdit pressupostari  
L'import total de la subvenció és de 125.000,00 €, amb càrrec a la línia S0823 Premis Sapiència, premis a projectes d'investigació de jóvens estudiants de la Comunitat Valenciana, aplicació O1871.85.44.714Q49.03419 del pressupost de gastos de la Generalitat per a l'exercici 2024. En conseqüència, tal com disposa l'article 22. 2.a de la Llei 38/2003, de 17 de novembre, general de subvencions, la concessió directa sense que hi haja concurrència competitiva queda justificada perquè està establida nominativament en els pressupostos de la Generalitat.  
  
Quart. Compatibilitat de les ajudes   
L'ajuda concedida és compatible amb altres ajudes, subvencions, ingressos o recursos per a la mateixa finalitat descrita, procedents de qualsevol administració o ens públic o privat nacional, de la Unió Europea o d'organismes internacionals. Esta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada. Tot això, de conformitat amb l'article 65.3.c del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
Quint. Termini d'execució  
Es finançaran les actuacions realitzades des del dia 1 de gener de 2024 fins al 31 de desembre de 2024, sempre que siguen elegibles, d'acord amb el que disposa l'apartat sèptim d'esta resolució. Tot això sense perjuí de la finalització de les actuacions de justificació, liquidació o de qualsevol orde que corresponga.  
  
Sext. Pagament de la subvenció  
1. El pagament s'ha d'efectuar mitjançant una transferència al compte bancari que indique l'entitat beneficiària.  
2. De conformitat amb la previsió que establix l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions de la Comunitat Valenciana, i amb el que establix l'article 44.12.a de la Llei 8/2023, de 27 de desembre, de pressupostos de la Generalitat per a l'exercici 2024, es podrà anticipar el cent per cent (100 %) de la quantitat subvencionada.  
  
3. L'acompte no requerirà cap garantia, de conformitat amb l'article 171.5.f de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, ja que la beneficiària és una entitat sense ànim de lucre que té entre els seus fins el foment de la investigació científica, el desenvolupament tecnològic i la innovació.  
  
Sèptim. Gastos subvencionables  
1. Seran subvencionables els gastos que indubtablement responguen a la naturalesa de l'activitat subvencionada, siguen estrictament necessaris i es realitzen en el termini establit en l'apartat quint d'esta resolució, tal com establix l'article 31 de la Llei 38/2003, de 17 de novembre, general de subvencions.  
2. Les subvencions es destinaran, de manera unívoca, a cobrir els gastos relacionats amb el desenvolupament i l'execució de les activitats per a les quals s'hagen concedit. De l'import total subvencionat, 70.500 euros es destinaran a la dotació financera dels diferents premis. Els diferents premis i, si és el cas, categories apareixeran descrits i consignats en les bases de convocatòria dels premis.  
3. La resta dels gastos es dedicaran a la preparació, la difusió i l'acte de lliurament de premis, i seran elegibles els següents:  
a) Gastos de contractació de personal. Es podran imputar gastos de personal quan este estiga contractat ad hoc per a la preparació, la coordinació i el desenvolupament dels premis.  
b) Gastos preliminars per a la preparació dels premis, i es podran finançar, entre altres, els següents: identitat visual, registre de la marca, disseny del web, pla de difusió o gastos de traducció.  
c) Preparació i celebració de l'acte de lliurament dels premis, i es podran finançar, entre altres, els gastos següents: disseny i impressió de cartells, tríptics i programes; obsequis als participants i jurat, pàgina web i publicitat, que haurà d'incloure sempre el patrocini de la Conselleria de Conselleria d'Educació, Universitats i Ocupació, i altres gastos de producció com ara lloguers d'equips tècnics o contractació d'audiovisuals.  
d) Altres gastos estrictament necessaris i imprescindibles per a la preparació, la difusió i l'acte de lliurament dels premis, com poden ser els inherents a l'avaluació cientificotècnica dels treballs presentats, es podran imputar costos indirectes fins a un cinc per cent (5 %) de la suma dels costos directes que preveu este apartat degudament justificats en els termes que establixen la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el seu reglament.  
En cap cas el cost dels gastos subvencionables podrà ser superior al valor de mercat.  
4. No serà finançable l'adquisició de material d'oficina ni de béns inventariables.  
5. Seran gastos subvencionables els tributs que suposen un gasto no deduïble fiscalment per a RUVID.  
A fi d'acreditar esta consideració, RUVID aportarà la documentació i els certificats necessaris.  
6. De conformitat amb l'article 31.3 de la Llei 38/2003, de 17 de novembre, general de subvencions, quan l'import del gasto subvencionable supere les quanties que establix la Llei 9/2017, de 8 de novembre, de contractes del sector públic, per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís, llevat que per les seues característiques especials no hi haja en el mercat suficient nombre d'entitats que els realitzen, els presten o els subministren, o llevat que el gasto s'haja produït amb anterioritat a la subvenció.  
L'elecció entre les ofertes presentades, que s'han d'aportar amb la sol·licitud de subvenció, s'ha de fer d'acord amb els criteris d'eficiència i economia, i ha de justificar-se expressament en una memòria quan no recaiga en la proposta econòmica més avantatjosa.  
  
Octau. Obligacions de l'entitat beneficiària  
1. El beneficiari de la subvenció ha de complir les obligacions enumerades en l'article 14.1 i l'article 14.2 de la Llei 38/2003, de 17 de novembre, general de subvencions.  
2. Acreditar davant de l'òrgan concedent amb caràcter previ a dictar-se la proposta de resolució que està al corrent en el compliment de les obligacions tributàries i davant de la Seguretat Social, de conformitat amb el que establixen l'article 13.7 de la Llei 38/2003, de 17 de novembre, general de subvencions, i els articles 22 i 23 del Reglament de la Llei general de subvencions, aprovat pel Reial decret 887/2006, de 21 de juliol.  
3. Acreditar que no està incursa en cap prohibició d'acord amb els apartats 2 i 3 de l'article 13 de la Llei 38/2003, de 17 de novembre, general de subvencions, per a obtindre la condició de beneficiari d'ajuda pública, així com d'estar al corrent en el compliment de les obligacions per reintegrament que, si és el cas, se li hagen exigit, de conformitat amb el que disposa l'article 34.5 de la Llei 38/2003, de 17 de novembre, general de subvencions.  
4. Convocar els premis i aprovar les bases que regulen esta convocatòria.  
5. En compliment del que disposa l'article 18.4 de la Llei 38/2003, de 17 de novembre, general de subvencions, RUVID haurà de donar la publicitat adequada del caràcter públic del finançament de les actuacions que ha realitzat l'entitat en el marc d'esta resolució, en els termes que establix l'apartat dotzé.  
6. No alterar la finalitat de la subvenció i complir totes les obligacions que establix la legislació vigent per als perceptors de fons públics.  
  
7. Facilitar la inspecció i el control de la Conselleria de Conselleria d'Educació, Universitats i Ocupació, i en particular de la Direcció General de Ciència i Investigació, amb l'objectiu de conéixer qualsevol aspecte de l'activitat objecte de la subvenció.  
8. Justificar l'ajuda concedida en els termes i en els terminis que establix l'apartat nové d'esta resolució, d'acord amb les directrius i el format que establisca la Direcció General de Ciència i Investigació, i que en tot cas s'ha d'ajustar al que preveu l'article 30 de la Llei 38/2003, de 17 de novembre, general de subvencions.  
9. Obligació de publicitat activa segons l'article 4 de la Llei 1/2022. Hauran de complir les obligacions de publicitat activa que establix el capítol II del títol I de la Llei 19/2013, de 9 de desembre, de transparència, accés a la informació pública i bon govern (d'ara en avant, Llei 19/2013, de 9 de desembre), en els mateixos termes que els subjectes que arreplega l'article 3 de la llei esmentada i respectant la seua naturalesa privada i les finalitats que tenen reconegudes. El compliment d'estes obligacions es realitzarà a través del portal web o bé utilitzant els mitjans electrònics de l'associació. També podrà complir les seues obligacions a través del portal web que pose a la seua disposició la Generalitat. Hauran de publicar la informació a partir de l'any següent a aquell en què s'hagen superat els llindars establits, i haurà de mantindre's publicada durant quatre anys naturals.  
  
  
Nové. Termini i forma de justificació de les actuacions i els gastos realitzats  
1. La justificació dels gastos es realitzarà mitjançant la presentació, davant del centre directiu competent en la matèria de la Conselleria d'Educació, Universitats i Ocupació, de:  
- Una memòria d'actuació justificativa del compliment de les condicions imposades en la concessió de la subvenció, amb la indicació de les activitats realitzades i els resultats obtinguts.   
- Un detall d'altres ingressos o subvencions que hagen finançat l'activitat subvencionada, amb la indicació de l'import i la procedència.  
- Una relació classificada de gastos, amb la identificació del creditor i del document, l'import, la data d'emissió i, si és el cas, la data de pagament.  
- Les factures o els documents de valor probatori equivalent en el tràfic jurídic mercantil o amb eficàcia administrativa incorporats en la relació indicada anteriorment i, si és el cas, la documentació acreditativa del pagament.  
- Una còpia de l'extracte bancari que acredite l'eixida efectiva dels fons juntament amb una còpia de la transferència o del xec nominatiu. Queden exclosos els pagaments realitzats en efectiu o per caixa.  
2. El termini per a presentar la documentació justificativa del pagament finalitzarà l'últim dia hàbil de febrer de 2025.  
3. De conformitat amb l'article 169.3 de la Llei 1/2015, de 6 de febrer, d'hisenda pública, del sector públic instrumental i de subvencions, la Direcció General de Ciència i Investigació ha elaborat i aprovat un pla de control d'esta línia de subvenció per a garantir la realització material de l'activitat subvencionada. Este pla de control suposa una anàlisi a posteriori i de qualitat, consistent en l'avaluació de l'expedient complet i del total del gasto, una vegada finalitze el període de subvenció i presentada la documentació obligatòria pel beneficiari.  
  
  
Dècim. Reintegraments  
Són causes de reintegrament de les quantitats percebudes les que preveu l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com les de l'article 37 de la Llei 38/2003, de 17 de novembre, general de subvencions.  
  
Onzé. Compatibilitat de l'ajuda amb el mercat interior europeu  
Esta ajuda no constituïx una ajuda d'estat, en els termes que preveuen els articles 107 i 108 del Tractat de funcionament de la Unió Europea, perquè la seua concessió no falseja ni amenaça de falsejar la competència, ni afavorix determinades empreses o produccions.  
  
Dotzé. Difusió dels premis  
1. Amb l'objectiu d'aconseguir la màxima difusió del coneixement científic generat, s'autoritza la cessió a tercers i la difusió dels resultats de les investigacions en revistes i monografies científiques, a través de sol·licitud a RUVID i requerint, en tot cas, autorització prèvia a la Conselleria de Conselleria d'Educació, Universitats i Ocupació, de la Generalitat. S'autoritzaran preferentment les sol·licituds que pretenguen utilitzar estos resultats per a difondre'ls en publicacions científiques i com a fonament de noves investigacions i estudis.  
  
2. En totes les accions de difusió haurà de fer-se una menció expressa al fet que la Conselleria d'Educació, Universitats i Ocupació ha impulsat i finançat la convocatòria i lliurament dels premis, i haurà de constar el logotip d'esta conselleria.  
  
Tretzé. Publicació de la resolució i recursos davant d'esta  
La present resolució serà objecte de publicació en el Diari Oficial de la Generalitat Valenciana, en compliment del que preveu l'article 9.3 de la Llei 38/2003, de 17 de novembre, general de subvencions, i tindrà efecte a partir de l'endemà d'esta publicació.   
De conformitat amb el que establixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta resolució, que posa fi a la via administrativa, s'hi podrà recórrer potestativament en reposició, o s'hi podrà plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de l'òrgan que haja dictat l'acte en el termini d'un mes a comptar de l'endemà de la publicació de la present resolució en el Diari Oficial de la Generalitat Valenciana.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació d'esta resolució en el Diari Oficial de la Generalitat Valenciana.  
  
València, 13 de juny de 2024.- El conseller d'Educació, Universitats i Ocupació: José Antonio Rovira Jover.